作者：葛长庚
词牌/韵律：贺新郎

paragraphs: 谓是无情者。
又如何、临歧欲别，泪珠如洒。
此去兰舟双桨急，两岸秋山似画。
况已是、芙蓉开也。
小立西风杨柳岸，觉衣单、略说些些话。
重把我，袖儿把。
小词做了和愁写。
送将归、要相思处，月明今夜。
客里不堪仍送客，平昔交游亦寡。
况惨惨、苍梧之野。
未可凄凉休哽咽，更明朝、后日才方罢。
却默默，斜阳下。